Lewis se 'flou makou' lot | Netwerk24
Lewis se 'flou makou' lot
Sergio Perez (regs, Red Bull) het die lewe bitter moeilik vir Lewis Hamilton gemaak toe die Mercedes-jaer vir etlike draaie by hom probeer verbykom het. Foto: Reuters
As Turkye die legkaart-landstukkie is wat Europa met Asië verbind, was sy kleurryke geskiedenis – bepaal deur 'n magspel tussen sy geloofstrydende bure – 'n vooruitsiende versinnebeelding vir die onvoorspelbaarheid wat dié land se Grand Prix die afgelope Sondag by die Istanbul Park-renbaan opgekook het.
Blom en baaierd; orde en chaos; en logika teenoor lukraakheid was almal plekhouers vir die onvoorsiendheid van 'n wedren gedefinieer deur 'n baanoppervlak wat van 2020 se gladste gemuteer het na 2021 se greperigste, maar terselfdertyd weens hemelhoë humiditeit en 'n onderdeurdringbare teerlaag voordurend klam kon bly.
Dit was ook die strydveld waar die kampioenskapsvoorloper, Mercedes se Lewis Hamilton, 11de sou wegspring weens die verwagte uitdien van strafposisies vir die gebruik van sy kwota-oortreffende vierde enjin van die jaar. Teenoor sy mede-titelstryder, Red Bull-Honda se Max Verstappen, wat nege plekke voor hom begin het in 'n motor wat heel naweek aamborstig vergeleke met die Silwerpyle vertoon het.